東山
作者：謝黻
朝代：宋

paragraphs: 東山一何高，他山不足論。
其間有玖石，乃是世人珍。
時與我數友，登高看嶙峋。
悠然嘆黄鵠，飛及下山雲。
我友今年歸，寂絕車馬塵。
問言家何許，正與此山鄰。
想爲携蠟屐，自往窮朝昕。
斯遊孰可陪，有意徒殷勤。
門前一溪水，清徹多遊鱗。
安得尺素書，問訊情所親。
四時且終窮，明日是青春。
便作隔歲別，感懷意未伸。
郊原共遊地，我獨行逡巡。
重來望東山，晤語焉可聞。